Corvinus Kutatások intézményi repozitórium a nemzetközi színtéren 

A Corvinus Kutatások gyűjtemény a Budapesti Corvinus Egyetem intézményi repozitóriuma. A 2011-es indulás óta több mint 1500 publikáció került be az adatbázisba. A gyűjtemény építésének egyik kiemelt célja az egyetemen folyó tudományos munka hazai és nemzetközi láthatóságának emelése. Az elmúlt években több hazai és nemzetközi együttműködésben, projektben is részt vettünk (MTMT, OpenAIRE, Economists Online, EconBiz stb.). 
Kiemelt célunk tükrében a korábbi években több alkalommal felmerült, hogy a közgazdaságtudományi publikációk jelenjenek meg a RePEc tudományterületi repozitórium felületein. 

RePEc

A RePEc közgazdaságtudományok területén a világ legnagyobb tudományterületi gyűjteménye. Az önkéntes együttműködésen alapuló, több különálló, de szervesen kapcsolódó adatbázisra épülő szolgáltatások közül a legnépszerűbbek a publikációk keresésére kialakított IDEAS és Econpapers. 
A RePEc intézményi adatbázisában, az EDIRC-ben már korábban is szerepelt a Corvinus Egyetem és a RePEc Author Service-ben is sok egyetemi kutató, oktató rendelkezik már saját profillal.

Corvinus Economic Working Papers
A Corvinus Kutatásokban közzé tett publikációk egy része nem releváns a RePEc gyűjtőkörével. Egy másik része pedig a szerzői önarchiválás kapcsán feltöltött anyag, ahol a kiadói jogokkal nem rendelkezik a Corvinus Egyetem. A teljes repozitórium tükröztetése ezért nem volt megvalósítható. 
A RePEc-ben való megjelenés legegyszerűbb útja egy intézményi/egyetemi folyóirat vagy egy műhelytanulmány-sorozat. A Közgazdaságtudományi Karon kutatók publikációs szokásait és a fenti adottságokat is figyelembe véve a műhelytanulmány-sorozat indítása volt az egyszerűbb út. 
Ezek után a Corvinus Economics Working Papers (CEWP) című műhelytanulmány-sorozatot 2014 tavaszán indította útjára a Budapesti Corvinus Egyetem Közgazdaságtudományi Kara. 

A műhelytanulmány-sorozat megjelenése a RePEc-ben

Az indulásnál egyértelmű volt, hogy a RePEc-be való automatikus metaadat betöltést fogjuk alkalmazni. Ehhez először a ReDIF (RePEc metaadat formátuma) exportot készítő perl scriptet kellett telepíteni a Corvinus Kutatások alapját jelentő Eprints repozitórium-kezelő szoftverhez. 
A telepítés után a RePEc adminisztrátorától kapott instrukciók alapján kellett kialakítani a gyűjteményt, a sorozatot és a folyamatosan frissülő elemeit leíró rdf sémákat. Ez utóbbi rdf exportból kerül sor a RePEc által végzett metaadat begyűjtésre. 
Az így létrehozott kapcsolat alapján automatikusan kerülnek a RePEc felületeire (IDEAS és EconPapers) a CEWP sorozatban megjelenő publikációk. 
A sorozat kialakításánál az intézményi jelenlétet is sikerült hatékonyabbá tennünk az EDIRC intézményi adatbázisban. 

JEL osztályozás a RePEc-ben és a Corvinus Kutatásokban

A JEL (Journal of Economic Literature) osztályozási rendszer a közgazdaságtudományok területén használt speciális jelzet- és tárgyszórendszer. A RePEc-ben a szabad kulcsszavak mellett kizárólag ezt alkalmazzák. 
A Corvinus Kutatások repozitóriumban könyvtárunk generikus tárgyszavait használjuk tartalmi leírásra. Ezért a RePEc számára átadott export is ezeket tartalmazta. Nem volt kötelező a JEL rendszert használnunk, de több szempontból is előnyösnek tűnt, ha a CEWP sorozat elemeinél megjelennek a vonatkozó JEL-kódok is. 
Az Eprints-ben lehetőség van tárgyszórendszerek telepítésére és a JEL osztályozási rendszer esetében rendelkezésre áll ehhez telepítési csomag. Sajnos azonban a telepítéssel csak bővíteni vagy lecserélni lehet az Eprints-ben alkalmazott tárgyszórendszert. A JEL osztályozási rendszert párhuzamos tárgyszórendszerként manuálisan illesztettük rendszerünkbe. Végül a ReDIF exportban is megjelenítettük a JEL mező tartalmát. 
Ezzel a RePEc-ben az eredeti tárgyszavak nem, csak a JEL kódok láthatóak. 

Eredmények

Az RePEc felületein megjelenő a Corvinus Economics Working Papers sorozat műhelytanulmányai növelik az egyetem tudományos teljesítményének láthatóságát. Az EDIRC adatbázisban végzett átszervezések is hozzájárultak a RePEc rangsoraiban azóta megjelenő javuló helyezésekhez. 

Források: 
Corvinus Economics Working Papers - http://www.uni-corvinus.hu/index.php?id=54968 
Corvinus Kutatások - http://unipub.lib.uni-corvinus.hu/ 
EPrints metadata to ReDIF - https://ideas.repec.org/c/rpc/script/eprints2redif.html 
RePEc - http://repec.org/